కైలాసకోన జలపాతం

కైలాస కోన లేదా కౌలేశ కోన అనేది ఆంధ్రప్రదేశ్ రాష్ట్రం, తిరుపతి జిల్లా, నారాయణవనం మండలంలో ఉన్న ఒక అందమైన జలపాతం. ఈ జలపాతం సమీపంలోనే శివ పార్వతుల దేవాలయం కలదు. ఈ జలపాతం సుమారు 40 అడుగుల ఎత్తు నుండి పడుతుంది.

ప్రధాన జలపాతంతో పాటు, ప్రధాన రహదారి నుండి జలపాతానికి వెళ్లే మార్గంలో మరో రెండు చిన్న జలపాతాలు ఉన్నాయి. వీటి ఎత్తు సుమారు 4 నుండి 6 అడుగులు ఉంటుంది. ఈ చిన్న జలపాతాలు చిన్న గుంటలలోకి ప్రవహిస్తాయి. అయితే, ఈ చిన్న జలపాతాల వద్దకు వెళ్లడానికి సరైన రహదారి సౌకర్యం లేదు.

కైలాసకోన గుహాలయం
చిత్తూరు జిల్లా నారాయణవరానికి సమీపంలో కైలాసకోనలో ఉన్న గుహాలయం దర్శించుకోదగ్గ ఆలయం.  ఇది కైలాసకోన కొండపై ఉంది. పక్కనే జలపాతం ప్రవహిస్తూ ఆ ప్రదేశం మహా శోభాయమానంగా ఉంటుంది. కైలాస కోన గుహాలయంలో ఒక శివలింగం ఉంటుంది. శివలింగానికి ఎదురుగా నంది విగ్రహం, దాని పక్కన వీరభద్రుని ప్రతిమ ఉన్నాయి. గుహాలయంలో వీరభద్రుని విగ్రహం పక్కన ఆదిశంకరాచార్యుల శిల్పం ఉంది. పూర్వం ప్రత్యేకంగా దేవాలయాలు నిర్మించడం కంటే ముందు కొండ గుహలనే ఆలయాలుగా మలచేవారు. ఈ గుహాలయాలు ప్రాచీన సౌందర్యాన్ని ప్రతిఫలిస్తూ ముగ్ధమనోహరంగా ఉంటాయి.

క్షేత్ర మహాత్యం
నారాయణపురంలో పద్మావతీ వేంకటేశ్వరుల కల్యాణ మహోత్సవాన్ని చూసేందుకు కైలాసం నుండి విచ్చేసిన శివపార్వతులు ఇక్కడి ప్రకృతి రమణీయతకు పరవశించి కొంతకాలం ఈ పర్వతం మీదే గడిపారట. పార్వతీపరమేశ్వరులు నివసించడం వల్ల ఈ కొండకు కైలాస కోన అనే పేరు వచ్చిందనే కథనం బహుళ ప్రచారంలో ఉంది.తెలుగు వన్ లో కథనం

పర్వత ప్రాంతమే ఒక ప్రశాంతతను, మధుర భావనను కలిగిస్తుంది. అలాంటిది చక్కటి గుహాలయం, ఆ పక్కనే మనోహరంగా ప్రవహించే జలపాతం చూడముచ్చటగా ఉంటాయి. ఆ ప్రదేశంలో అడుగు పెట్టగానే ఎంతో హాయిగా అనిపిస్తుంది. దైనందిన జీవితంలో ఎదురయ్యే అలజడులు, ఆందోళనలు మటుమాయమై ఊరట లభిస్తుంది.
పర్యాటక ప్రదేశం
జిల్లాలోని కైలాసకోనకు ఎంతోమంది పర్యాటకులు వస్తుంటారు.ఎంతో అందమైన జలపాతాలలతో ముఖ్యమైనవి తలకోన. కైలాస కోన. ఉబ్బుల మడుగు జలపాతాలు.కైలాస కోన జలపాతం నారాయణవనం మండలంలో ఉంది.ఇక్కడ సిద్ధేశ్వర కామాక్షి మాత దేవాలయం ఉంది. ఇంత అందమైన ప్రదేశానికి కుటుంబాలతో ఇక్కడకు వచ్చి ప్రకృతిని ఆస్వాదిస్తూ ఉంటారు.
కైలాసనాథ కోన
కైలాసనాథ కొండ,ఇది తిరుపతి నుండి సుమారు 45 కిలోమీటర్ల దూరంలోను, చిత్తూరు జిల్లా పుత్తూరు నుండి 12 కిలోమీటర్ల దూరం లోనూ ఉంది. చిత్తూరు నుండి చెన్నై వెళ్ళే దారిలో నాగలాపురం అవతల బస్సు దిగి రెండు కి.మీ. వెళితే అద్భుతమైన కైలాసనాధ కోన జలపాతం వస్తుంది. ఆగస్టు, ఫిబ్రవరి మధ్య కాలం ఈ ప్రదేశం సందర్శనకు అనుకూలంగా ఉంటుంది.  ఇక్కడ ఆంధ్రప్రదేశ్ పర్యాటక సంస్థ వారి వసతి గృహం ఉంది. ఈ జలపాతపు నీటిలో వ్యాధినిర్మూలన శక్తి ఉందని ప్రతీతి. https://web.archive.org/web/20200508133445/https://www.andhrajyothy.com/telugunews/abnarchievestorys-571465

 చేరుకోవడం ఎలా 
కైలాస కోన జలపాతం ఉత్తకోట - పుత్తూరు - తిరుపతి రహదారిపై ఉంది. 
రహదారి మార్గం: ఇది కడప - చెన్నైని కలిపే జాతీయ రహదారి 40 (NH 40) పై ఉంది. 
పార్కింగ్: ప్రధాన జలపాతం వద్ద కార్లు పార్కింగ్ చేయడానికి తగినంత స్థలం ఉంది. 
నడక మార్గం: పార్కింగ్ స్థలం నుండి జలపాతం వద్దకు వెళ్లడానికి చక్కటి మెట్ల మార్గం ఉంది. ఈ మార్గం గుండా 3 నుండి 5 నిమిషాలు నడిస్తే ప్రధాన జలపాతాన్ని చేరుకోవచ్చు. రాత్రి సమయాల్లో పర్యాటకుల సౌకర్యార్థం ఈ మార్గంలో విద్యుత్ దీపాల ఏర్పాటు కూడా ఉంది.

సమస్యలు
కైలాసకోన వద్ద కోతుల బెడద అధికంగా ఉంటుంది. యాత్రకులను ఇవి బాగా ఇబ్బంది పెడతాయి. మీరు ఈ ప్రాంతంలో ఆహారం తినాలనుకుంటే బాగా ఇబ్బంది పడతారు. జలపాతం వద్ద సౌకర్యాల అభివృద్ధి ఇప్పటికీ లేదు.

మూలాలు

యితర లింకులు

వర్గం:చిత్తూరు జిల్లా పుణ్యక్షేత్రాలు
వర్గం:ఆంధ్రప్రదేశ్ పర్యాటక ప్రదేశాలు
వర్గం:చిత్తూరు జిల్లా దర్శనీయ స్థలాలు
వర్గం:చిత్తూరు జిల్లా పర్యాటక ప్రదేశాలు
వర్గం:హిందూ దేవాలయాలు
వర్గం:జలపాతాలు
వర్గం:ఆంధ్రప్రదేశ్ జలపాతాలు